รัฐบาลไทย-ข่าวทำเนียบรัฐบาล-นายกรัฐมนตรีกล่าวคำปราศรัยเนื่องในวันคนพิการสากล ประจำปี 2564 มุ่งมั่นพัฒนาสร้างให้ประเทศไทยเป็น “สังคมแห่งโอกาส” เยียวยาดูแลคนกลุ่มเปราะบาง ย้ำ “ไม่ทิ้งใครไว้ข้างหลัง”
วันศุกร์ที่ 3 ธันวาคม 2564
นายกรัฐมนตรีกล่าวคําปราศรัยเนื่องในวันคนพิการสากล ประจําปี 2564 มุ่งมั่นพัฒนาสร้างให้ประเทศไทยเป็น “สังคมแห่งโอกาส” เยียวยาดูแลคนกลุ่มเปราะบาง ย้ํา “ไม่ทิ้งใครไว้ข้างหลัง”
นายกรัฐมนตรีกล่าวคําปราศรัยเนื่องในวันคนพิการสากล ประจําปี 2564 มุ่งมั่นพัฒนาสร้างให้ประเทศไทยเป็น “สังคมแห่งโอกาส” เยียวยาดูแลคนกลุ่มเปราะบาง ย้ํา “ไม่ทิ้งใครไว้ข้างหลัง”
วันนี้ (3 ธันวาคม 2564) พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวคําปราศรัย เนื่องใน “วันคนพิการสากล ประจําปี 2564” เพื่อส่งความระลึกและความปรารถนาดีถึงคนพิการทุกท่าน โดยองค์การสหประชาชาติ กําหนดประเด็นหลัก ในปี 2564 ว่า “คนพิการร่วมนําการเปลี่ยนแปลงเพื่อการเข้าถึงโดยสะดวกถ้วนหน้า สู่โลกใหม่หลังโควิด - 19 อย่างยั่งยืน” โดยมุ่งเน้นและให้ความสําคัญต่อการมีส่วนร่วมของคนพิการในการป้องกัน พัฒนา และฟื้นฟูสังคมให้กลับคืนสู่สภาวะปกติภายหลังจากการแพร่ระบาดของเชื้อไวรัสโคโรนา 2019
นายกรัฐมนตรีกล่าวว่า ที่ผ่านมา รัฐบาลให้ความสําคัญในการพัฒนาศักยภาพทรัพยากรมนุษย์ของประเทศทุกคน และมีเจตนารมณ์มุ่งมั่นที่จะสร้างสังคมไทยให้เป็น “สังคมแห่งโอกาส” มีความเสมอภาคและเท่าเทียมกันในทุก ๆ ด้าน รวมทั้งสร้างความมั่นคงทางเศรษฐกิจและสังคมคุณภาพ โดยไม่ทอดทิ้งใครไว้ข้างหลัง โดยเฉพาะการดูแลคนพิการให้เข้าถึงสิทธิ สวัสดิการ และการได้รับการพัฒนาศักยภาพในทุก ๆ ด้านไปพร้อมกัน เพื่อให้มีคุณภาพชีวิตที่ดี สามารถอยู่ในสังคมได้อย่างมีความสุข
พร้อมกันนี้ รัฐบาลยังได้ออกมาตรการต่าง ๆ เพื่อช่วยเหลือเยียวยาคนพิการอย่างต่อเนื่อง ทั้งในห้วงสถานการณ์การแพร่ระบาดของเชื้อไวรัสโคโรนา 2019 เช่น การพักชําระหนี้เงินกู้ยืมจากกองทุนส่งเสริมและพัฒนาคุณภาพชีวิตคนพิการ ระยะเวลา 2 ปี การกูยืมเงินกองทุนฯ คนพิการ (ฉุกเฉิน) คนละไม่เกิน 10,000 บาท โดยไม่ต้องมีผู้ค้ําประกัน และไม่มีดอกเบี้ย การขยายอายุบัตรประจําตัวคนพิการกรณีหมดอายุ ออกไปอีก 6 เดือน นับตั้งแต่บัตรประจําตัวคนพิการหมดอายุ การจัดตั้งโรงพยาบาลสนามสําหรับคนพิการ การช่วยเหลือคนพิการที่ติดเชื้อ และมีความเสี่ยงสูง ผ่านโครงการ “เรามีเรา” การช่วยเหลือเยียวยาคนพิการที่ติดเชื้อ คนละ 3,000 บาท และส่งเสริมให้คนพิการได้รับการฉีดวัคซีนป้องกันโควิด – 19
นายกรัฐมนตรียังกล่าวว่า ในปี 2565 รัฐบาลมีแผนที่จะขับเคลื่อนงานด้านคนพิการใน 3 ประเด็นหลัก คือ
1. การให้ความช่วยเหลือคนพิการกลุ่มเปราะบาง โดยการพัฒนาระบบการสํารวจความเป็นอยู่ของคนพิการและครอบครัว ผ่านกลไกการมีส่วนร่วมของภาครัฐ ภาคประชาสังคม และเครือข่ายอาสาสมัครทั่วประเทศ เพื่อให้คนพิการเข้าถึงระบบสวัสดิการที่พึงได้รับ พร้อมทั้งสนับสนุนกลไกครอบครัวอุปการะให้แก่คนพิการที่ไม่มีผู้ดูแล
2. การปฏิรูปการขึ้นทะเบียนคนพิการ เพื่อให้คนพิการได้รับสิทธิ สวัสดิการ และความช่วยเหลือได้อย่างครอบคลุม ทั่วถึง โดยการพัฒนาแอปพลิเคชันแสดงตัวตนของคนพิการ หรือ “บัตรประจําตัวคนพิการดิจิทัล” ประเทศไทยถือเป็นประเทศในลําดับต้น ๆ ที่มีการใช้บัตรประจําตัวคนพิการดิจิทัล ซึ่งจะมีการเปิดใช้งานอย่างเป็นทางการในวันคนพิการสากลปีนี้
3. การพัฒนาระบบและศักยภาพคนพิการ เพื่อให้คนพิการมีงานทํา สามารถรองรับอาชีพในยุคดิจิทัล และการดําเนินชีวิตวิถีใหม่ โดยร่วมกับ Depa อบรมหลักสูตรออนไลน์การเป็น Youtuber หลักสูตรออนไลน์อื่น ๆ และหลักสูตรการขายบน platform ร่วมกับ LAZADA เพื่อเป็นการสร้างอาชีพให้คนพิการมีโอกาสทํางานยุคใหม่ในด้านปัญญาประดิษฐ์ รวมทั้งให้ความสําคัญเรื่องโมเดลเศรษฐกิจสู่การพัฒนาที่ยั่งยืน ซึ่งจะมีการพัฒนาศูนย์พัฒนาศักยภาพคนพิการให้เป็นศูนย์นําร่องเรื่องการเกษตร เพื่อเป็นการฝึกอาชีพให้กับคนพิการ ทั้งนี้ เพราะทุกคนถือเป็นพลังสําคัญที่สามารถพัฒนาประเทศชาติให้เจริญก้าวหน้าไปด้วยกัน
......................